Ва ўсім свеце недарагім жыллём прынята лічыць хостэлы. Першы такі дом з’явіўся ў Германіі ў пачатку мінулага стагоддзя, калі малады настаўнік Рычард Шырман, збянтэжаны тым, што ягоныя вучні, якія выраслі ў вялікім прамысловым раёне, не бываюць на свежым паветры, пачаў ездзіць з імі на тыдзень за горад. Паколькі дзеці рабочых не былі багатымі, падчас гэтых шпацыраў ім было складана знайсці месца для начлегу. Такім чынам, ім даводзілася начаваць у школах, якія былі вольныя ў выхадныя дні і падчас вакацыяў. Тыднёвыя паездкі за горад станавіліся ўсё больш папулярнымі, і Шырман зразумеў, што трэба арганізоўваць сталыя месцы для начлегу. Так з’явіліся хостэлы.